Source: https://www.epi.sk/zz/1961-48
Timestamp: 2019-08-18 19:36:06+00:00

Document:
48/1961 Zb. Vyhláška Ústrednej rady odborov a Štátneho úradu sociálneho zabezpečenia o poskytovaní niektorých dá... | Aktuálne znenie
Hľadaj v 48/1961 ×
48/1961 Zb.
Vyhláška č. 48/1961 Zb.Vyhláška Ústrednej rady odborov a Štátneho úradu sociálneho zabezpečenia o poskytovaní niektorých dávok nemocenského poistenia a dôchodkového zabezpečenia občanom, ktorí sa zúčastnia na príprave na obranu Československej socialistickej republiky
Čiastka 21/1961
Platnosť od 29.05.1961 do31.12.1979
Účinnosť od 02.05.1961 do31.12.1979
Zrušený 165/1979 Zb.
Zrušené vyhláškou č. 102/1964 Zb. s účinnosťou od 1. júla 1964, pokiaľ táto vyhláška upravuje dôchodkové zabezpečenie.
Aktuálne znenie 02.05.1961 - 31.12.1979
Ústrednej rady odborov a Štátneho úradu sociálneho zabezpečenia
z 28. apríla 1961
o poskytovaní niektorých dávok nemocenského poistenia a dôchodkového zabezpečenia občanom, ktorí sa zúčastnia na príprave na obranu Československej socialistickej republiky
Ústredná rada odborov a Štátny úrad sociálneho zabezpečenia ustanovujú podľa § 2 ods. 3 písm. c) a podľa § 9 zákona č. 54/1956 Zb. o nemocenskom poistení zamestnancov, a podľa § 3 ods. 3 písm. c) a § 32 zákona č. 55/1956 Zb. o sociálnom zabezpečení:
Občanom, ktorí sa zúčastnia na príprave na obranu Československej socialistickej republiky (ďalej len „účastníci“), sa poskytujú dávky nemocenského poistenia a dôchodkového zabezpečenia v rozsahu a za podmienok, ktoré sú uvedené v ďalších ustanoveniach tejto vyhlášky; pokiaľ z nich nevyplýva odchylná úprava, platia pre poskytovanie týchto dávok všeobecné predpisy o nemocenskom poistení a dôchodkovom zabezpečení zamestnancov.
(1) Príprava na obranu Československej socialistickej republiky (ďalej len „príprava“) zahrnuje brannú, telesnú a zdravotnícku prípravu, prípravu na civilnú obranu a ostatnú potrebnú prípravu; organizujú ju dobrovoľné organizácie, predovšetkým Zväz pre spoluprácu s armádou, Československý zväz telesnej výchovy, Československý Červený kríž, Československý zväz požiarnej ochrany, ďalej štátne orgány, školy, hospodárske a iné organizácie.
(2) Za účasť na príprave sa považuje účasť na takej akcii, ktorá je vopred organizovaná a označená ako príprava a je aj tak vykonávaná.
Z dôvodu účasti na príprave sa poskytujú:
1. preventívna a liečebná starostlivosť podľa predpisov o nej vydaných;*)
2. z nemocenského poistenia kúpeľná starostlivosť, nemocenské a pohrebné v rozsahu a za podmienok ustanovených v § 4;
3. z dôchodkového zabezpečenia dávky podľa ustanovení §§ 34, 35, 37 a 38 zákona č. 55/1956 Zb. o sociálnom zabezpečení v znení zákona č. 41/1958 Zb. a zákona č. 17/1959 Zb. (ďalej len „zákon o sociálnom zabezpečení“).*)
(1) Kúpeľná starostlivosť, nemocenské a pohrebné podľa tejto vyhlášky sa poskytujú, ak úraz, ochorenie alebo úmrtie nastalo pri príprave alebo v priamej súvislosti s ňou; priamu súvislosť ochorenia s účasťou na príprave overuje lekárska poradná komisia.**)
(2) Kúpeľná starostlivosť sa účastníkovi poskytuje obdobne podľa predpisov platných pre zamestnancov.
(3) Nemocenské patrí účastníkovi pri pracovnej neschopnosti, ak vznikla následkom úrazu alebo ochorenia pri príprave alebo v priamej súvislosti s ňou. Poskytuje sa po dobu, po ktorú účastník z dôvodu tejto pracovnej neschopnosti stratil aspoň z podstatnej časti zdroje svojej obživy alebo po ktorú sa z tohoto dôvodu podstatne zvýšili jeho životné náklady, a to pri pracovnej neschopnosti pre chorobu najskôr od ôsmeho dňa, pri pracovnej neschopnosti pre úraz (chorobu z povolania) už od prvého dňa pracovnej neschopnosti. Podporná doba sa však počíta vždy od začiatku pracovnej neschopnosti.***)
(4) Nemocenské sa poskytuje za pracovné dni; je 16 Kčs za pracovný deň.
(5) Pohrebné patrí pozostalým po účastníkovi ako pri úmrtí zamestnanca.
Ak má účastník zo svojho iného nemocenského poistenia (zabezpečenia) nárok na dávky alebo plnenia rovnakého alebo obdobného druhu ako v § 4, prípadne na ďalšie dávky alebo plnenia, zostáva tento nárok nedotknutý; dávky podľa § 4 potom už nepatria. Ak takýto účastník utrpel pri príprave alebo v priamej súvislosti s ňou úraz (chorobu z povolania), posudzuje sa to pre účely nemocenského poistenia ako pracovný úraz pri činnosti, z ktorej je inak poistený.
(1) Ak sa účastník prípravy stal invalidným alebo čiastočne invalidným následkom úrazu alebo ochorenia, ktoré vznikli pri výkone povinností v rámci určeného programu prípravy, patrí mu invalidný dôchodok alebo čiastočný invalidný dôchodok vo výške určenej podľa § 34 zákona o sociálnom zabezpečení.
(2) Ak sa účastník prípravy stal invalidným alebo čiastočne invalidným následkom úrazu alebo ochorenia vzniknutých v priamej súvislosti s účasťou na príprave za iných okolností, než ako je uvedené v odseku 1, patrí mu invalidný alebo čiastočný invalidný dôchodok vo výške určenej podľa § 35 zákona o sociálnom zabezpečení.
(3) Ak účastník zomrel následkom úrazu alebo ochorenia vzniknutých pri príprave alebo v priamej súvislosti s ňou, patria pozostalým po ňom dávky podľa §§ 20 až 25 zákona o sociálnom zabezpečení vymerané z dôchodku, ktorý by účastníkovi patril podľa predchádzajúcich odsekov; to platí obdobne pre pozostalých po požívateľovi dôchodku poskytovaného podľa predchádzajúcich odsekov.
Poistné na úhradu nákladov spojených s vykonávaním tejto vyhlášky sa neplatí.
(1) Účastník, ktorý utrpel úraz alebo ochorel pri príprave alebo v priamej súvislosti s ňou, je povinný ohlásiť to bez meškania zložke, ktorá organizovala prípravu; to platí obdobne pre pozostalých po takomto účastníkovi.
(2) Zložka, ktorá organizuje prípravu, je povinná spolupôsobiť pri zisťovaní skutočností, ktoré sú rozhodné pre posúdenie nárokov podľa tejto vyhlášky, a vydávať o týchto skutočnostiach potvrdenie. Je tiež povinná ohlásiť úraz (chorobu z povolania) po vykonanom vyšetrovaní najneskoršie do 8 dní odboru sociálneho zabezpečenia príslušného okresného národného výboru s výstižným opisom.
(3) Účastníci, ktorí sú poistení podľa predpisov o nemocenskom poistení zamestnancov, uplatňujú nárok na dávky nemocenského poistenia u orgánu, ktorý vykonáva ich poistenie. Ostatní účastníci ho uplatňujú na okresnej odborovej rade príslušnej podľa ich bydliska, prípadne na Pražskej odborovej rade, ak majú bydlisko na území hlavného mesta Prahy.
(1) Zrušená je vyhláška č. 11/1952 Ú. l. (č. 27/1952 Ú. v. ), ktorou sa ustanovujú podrobnosti o zabezpečení účastníkov brannej výchovy pri úraze a nemoci.
(2) Odo dňa účinnosti tejto vyhlášky strácajú platnosť pre príslušníkov civilnej obrany ustanovenia vyhlášky č. 238/1957 Ú. l. (Ú. v. ) o nemocenskom poistení a o dôchodkovom zabezpečení dobrovoľných požiarnikov, príslušníkov civilnej obrany, zdravotníkov Československého Červeného kríža, darcov krvi, členov Horskej služby a spolupracovníkov opatrovateľskej služby.
Táto vyhláška nadobúda účinnosť 2. májom 1961.
Tajomník Ústrednej rady odborov:
Koukol v. r.
Prvý námestník predsedu
Štátneho úradu sociálneho zabezpečenia:
*) § 7 ods. 1 písm. d) a e) liečebného poriadku [vyhláška č. 164/1958 Ú. l. (Ú. v. )].
*) § 30 ods. 3 zákona č. 40/1961 Zb. o obrane Československej socialistickej republiky.
**) Lekárska poradná komisia pri okresnom zdravotníckom stredisku podľa bodu IV/11 Smerníc pre posudkovú činnosť v zdravotníckych zariadeniach, vydaných pod por. č. 3/1957 Sb. instr. pre výkonné orgány národných výborov.
***) § 15 ods. 3 až 5 zákona č. 54/1956 Zb. o nemocenskom poistení zamestnancov.

References: § 2
 § 9
 § 3
 § 32
 § 4
 § 4
 § 4
 § 34
 § 35
 § 7
 § 30
 § 15